
A műfordító mint kulturális bróker: Theodor Storm Aquis submersus című novellája Szabó Lőrinc fordításában

Egyetemi tanulmányaim során egyaránt érdeklődöm az irodalomtudomány és a nyelvészet iránt, ezért gondolom adekvát kutatási területnek a fordítástudományt mint a két diszciplína között elhelyezkedő határtudományt. Ezen belül is a szépirodalmi művek fordíthatóságával, a műfordítással foglalkozom.
A ’70-es évektől a nemzetközi fordítástudományi diskurzusban egyre növekvő igény mutatkozott arra, hogy a fordítástudomány – mint addig inkább alkalmazott nyelvészeti diszciplína – kultúratudományos kérdésekre is választ adhasson. A hazai kontextusban kevés kivétellel csak az elmúlt évtizedben kerül előtérbe a kultúratudományos szemlélet a fordításelemzésben. Mindazonáltal e szemlélet szükséges ahhoz is, hogy a huszadik század talán legjelentősebb műfordítója, Szabó Lőrinc fordítói megoldásairól és a rá jellemző, gyakorta emlegetett elemző–értelmező hajlamáról tárgyalhassunk. Jelen dolgozatban egyfelől filológiailag térképezzük fel Szabó Lőrinc fordítását, az Aquis submersus című Storm-novellát, másrészt a forrásnyelvi és a fordításszöveg párhuzamos olvasása során észlelt fordítási problémákat szintaktikai és szemantikai eltéréseket, kultúraközi – és időbeli távolságokat kiemelve kíséreljük meg illusztrálni Szabó Lőrinc fordítói attitűdjeit.
A téma egyedisége és egyben újdonsága, hogy a tulajdonomban lévő, a fordító által autográf bejegyzésekkel ellátott kötetet , valamint a fordításszöveg első kiadásának egyik még elérhető példányát használom elemzésem során, ezáltal tudomást szerezhetünk Szabó Lőrinc műfordítói műhelytitkairól. Továbbá a dolgozat elején említett, a fordítástudományi diskurzusban is újszerűnek számító kulturális fordítástudomány szempontjaira fókuszálva emelem ki a szöveghelyeket.
Kutatásom során szándékosan nem azt veszem alapul, amit Szabó Lőrinc egyedi gyorsírásával a német nyelvű kötet oldalaira jegyzetelt, hanem az általa aláhúzott szavak – valamint a bekezdések melletti esetleges vonalak – jelentését szeretném interpretálni, ugyanis ezek sok esetben egyedi fordítási problémát jelölnek. Emellett szeretném bizonyítani, hogy Szabó Lőrinc esetében mennyire helytálló a kulturális bróker kifejezés, melyet magyar viszonylatban először Józan Ildikó használt, ugyanis a terminus szerint a műfordító kultúraközvetítő szereppel rendelkezik. 



